section_heading: Ranoislamsko razdoblje
paragraph_text: Osim prapovijesnih i starovjekovnih materijala, kod Češme-Alija pronađeni su i ostaci ranoislamskog grada s ograničenim brojem artefakata. Gradske zidine prate topografiju uzvisine i tijekom srednjeg vijeka predstavljale su sjevernu granicu utvrđenog Raja, a njihov je zapadni dio danas temeljito rekonstruiran. Budući da je ranoislamski Raj bio važnim strateškim čvorištem za kontrolu istočnog kalifata odnosno rodno mjesto kalifa Haruna al-Rašida čiji se raskošni dvor povezuje s pričama iz Tisuću i jedne noći, iranski arheolozi datiraju zidine u rano abasidsko razdoblje (8. − 9. st.). U okolnom dvometarskom zemljanom sloju iz istog razdoblja E. F. Schmidt je iskopao male mauzoleje, više grobova s loše očuvanim kosturima, te nadgrobne ploče od alabastera s kufskim vjerskim ornamentima. Pronađeni predmeti uglavnom su kovanice koje se datiraju u ranoislamsko (omejidsko i abasidsko) ili srednjoislamsko (bujidsko i seldžučko) razdoblje. S obzirom na to da su pronađene i kovanice s prikazom Šahruha Mirze (vl. 1405.−1447.), stručnjaci pretpostavljaju da najmlađi islamski sloj pripada timuridskom razdoblju (14. − 15. st.).